text:  Busprotester bliver hørt
  11 august 2017 kl. 15.46
  Fem busruter i Horsens og Hedensted er i fare for nedlæggelse. Men nu vilnæstformanden i Region Midtjylland, Anders Kühnau (S) have besparelserne af bordet.
  Region Midtjylland har lagt op til at spare 35 millioner kroner på den kollektive trafik. På listen over de busruter, der enten skal sløjfes eller nedjusteres er to ruter i Hedensted Kommune og tre i Horsens Kommune.
  Både politikere og borgere i de to kommuner har kæmpet imod, og har blandt andet samlet underskrifter mod lukningen af ruterne.
  De protester er nu blevet hørt.
  Fredag har næstformanden i Region Midtjylland, Anders Kühnau (S), der selv bor i Horsens, nemlig meddelt, at han vil have besparelserne af bordet.  
  - Vi har lyttet til bekymringerne fra kommunerne og brugerne af den kollektive trafik. Det er den, som vi handler på nu. Kommunerne og regionen skal nu sætte sig sammen og finde en løsning, hvor vi på en gang sikrer en ordentlig kollektiv trafik – også i fremtiden, samtidig med, at vi overholder vores budgetter, siger han i en pressemeddelelse.
  Hedensteds borgmester, Kirsten Therkilsen, ser udmeldingen som busruternes redning.
  - Jeg er glad og lette over den udmelding. Nu tyder det på, at busserne overlever, siger hun til TV SYD.
  